b'\n_START_ARTICLE_\nStephen Cohen\n_START_SECTION_\nBiograafia\n_START_PARAGRAPH_\nStephen Cohen on s\xc3\xbcndinud 1938. aastal Kentucky osariigis. Tema vanaisa on juudi p\xc3\xa4ritolu migrant Leedust, isa aga oli golfiv\xc3\xa4ljaku omanik.\n_START_SECTION_\nIndiana \xc3\x9clikoolis\n_START_PARAGRAPH_\nIndiana \xc3\x9clikooli l\xc3\xb5petas Stephen 1960. aastal majanduse ja avaliku poliitika erialal. Poliitika-, ajaloo- ja majanduskursuse l\xc3\xa4bis ta 1959. aastal Inglismaal, lisaks k\xc3\xbclastas ta 6 n\xc3\xa4dala jooksul viit N\xc3\xb5ukogude Liidu linna. NSV Liidu k\xc3\xbclastamine s\xc3\xbcvendas Coheni suurt huvi Venemaa ajaloo vastu.\n_START_SECTION_\nColumbia \xc3\xbclikoolis\n_START_PARAGRAPH_\nOma uurimist\xc3\xb6\xc3\xb6 juhendaja Robert Tuckeri n\xc3\xb5uandel j\xc3\xa4tkas Stephen Cohen \xc3\xb5pinguid Columbia \xc3\xbclikoolis, kus ta 1968. aastal hakkas koostama doktorit\xc3\xb6\xc3\xb6d teemal "Nikolai Buhharini poliitiline biograafia". Selle doktorit\xc3\xb6\xc3\xb6 tarbeks kogutud materjali kasutas ta ka Nikolai Buhharinist raamatu kirjutamiseks, raamat ilmus 1973. aastal. Kaks aastat hiljem sai Stephen Cohen Nikolai Buhharini pojalt kutse k\xc3\xbclastada NSV Liitu. P\xc3\xa4rast kohtumist t\xc3\xb5lgiti ta raamat ajakirjanik Jevgeni Gnedini abil vene keelde.\n_START_SECTION_\nKuulsus\n_START_PARAGRAPH_\nStephen Cohen on tuntud nii Vene kui ka Ameerika suhtlusringides. Ta on Mihhail Gorbat\xc5\xa1ovi s\xc3\xb5ber ja oli George Bushi n\xc3\xb5unik, suhtles ka Svetlana Allilujevaga. Oma teadusuuringutes n\xc3\xa4gi Stephen Cohen perestroikat ette, p\xc3\xa4rast selle algust l\xc3\xbclitus ta sealse \xc3\xbchiskonna ellu. Stephen Coheni kaasabil rehabiliteeriti Nikolai Buhharin 1988. aastal. T\xc3\xa4nap\xc3\xa4eval on Stephen Cohen Ameerika v\xc3\xa4lispoliitika n\xc3\xb5ukogu liige.\n_START_SECTION_\nMaailmavaade\n_START_PARAGRAPH_\nStephen Cohen j\xc3\xa4rgib vasak-sotsialistlikku ideoloogiat. Vaatamata sellele on NSV Liidu julgeolekuorganid pidanud teda kommunismivastaseks ning konfiskeerisid 1979. aastal tema raamatu Moskvas toimunud n\xc3\xa4ituselt.\n_START_SECTION_\nIsiklik elu\n_START_PARAGRAPH_\nEsimesest abielust ooperilaulja Lynn Blairiga on tal poeg ja t\xc3\xbctar. N\xc3\xbc\xc3\xbcd on Stephen Cohen abielus progressiivse ajakirja The Nation toimetaja Katrina vanden Heuveliga. Teisest abielust on tal t\xc3\xbctar.'